7.2.2023
SL
Uradni list Evropske unije
C 47/127 sreda 6. julija 2022
58. izreka pohvalo kulturnim in mladinskim pobudam, kot je letni čezmejni umetniški festival Mirëdita, Dobar Dan, ki spodbuja sodelovanje med umetniki in aktivisti Kosova in Srbije; spodbuja kosovske in srbske oblasti, tudi na lokalni ravni, naj se še naprej opirajo na tako pozitivne pobude in kulturno dediščino uporabljajo kot sredstvo za povezovanje različnih skupnosti; spodbuja ustanovitev večnacionalne in večjezične javne radiotelevizije, ki bi spodbujala mir in spravo med zahodnobalkanskimi državami po vzoru televizijskega kanala ARTE;
59. poziva EU, naj še okrepi zunanjo politiko in varnostno sodelovanje, javno diplomacijo ter mednarodna partnerstva, da bi dosegla napredek pri doseganju sprave; pozdravlja obnovljeno sodelovanje zaveznic EU, zlasti imenovanje posebnih odposlancev ZDA, Združenega kraljestva in Nemčije za Zahodni Balkan; poziva, naj tesno sodelujejo in se usklajujejo z odposlancem EU, da bi povečali vpliv ter ponudili usklajeno svetovanje in podporo;
60. priznava pomemben prispevek mednarodnih sil na Kosovu (KFOR) in sodelujočih držav pri zagotavljanju in ohranjanju varnega in zaščitenega okolja za vse državljane na Kosovu, pa tudi pri evroatlantskem povezovanju Zahodnega Balkana; opozarja, da je KFOR pomemben za stalni razvoj kosovskih varnostnih sil, saj svetuje, usposablja in krepi zmogljivosti;
61. poziva Komisijo in urad EU na Kosovu, naj si bolj prizadevata za povečanje prepoznavnosti in promocijo vloge, zahtev in koristi tesnejšega partnerstva med EU in Kosovom;
Socialno-ekonomske reforme
62. pozdravlja pozitiven razvoj gospodarske rasti Kosova; pozdravlja, da bo imelo Kosovo koristi tudi od enotnega digitalnega trga EU, saj se v digitalizaciji skriva velik potencial za razvoj kosovskega gospodarstva;
63. pozdravlja ukrepe, ki jih je vlada sprejela za zmanjšanje sive ekonomije; obžaluje pa dejstvo, da obsežno neformalno gospodarstvo Kosova še naprej ovira razvoj njegovega zasebnega sektorja; ugotavlja, da obstajata strategija in ustrezen akcijski načrt za odpravljanje temeljnih vzrokov neformalnosti, vendar poziva k učinkovitejšemu izvajanju; je seznanjen s tem, da prilivi osebnih nakazil tvorijo visok delež BDP;
64. izreka pohvalo Kosovu za uspešno obvladovanje pandemije covida-19, vključno s procesom cepljenja; pozdravlja, da je Kosovo kupilo samo cepiva, ki so jih proizvedle in certificirale EU/Združeno kraljestvo in ZDA, ter da je Kosovo na dobri poti, da bo lahko pridobilo evropsko digitalno covidno potrdilo;
65. pozdravlja izredne ukrepe vlade in 25 000 novih delovnih mest, ki jih je omogočil sveženj za okrevanje; vendar poudarja, da je bila pomoč skupinam, ki jih je pandemija najbolj prizadela, omejena; spodbuja Kosovo, naj ranljivim gospodinjstvom in podjetjem zagotovi dobro usmerjeno in začasno fiskalno podporo, povezano s pandemijo; poudarja, da bo okrevanje po pandemiji v veliki meri odvisno od tega, ali bodo oblasti sposobne obravnavati strukturne izzive in od učinkovitega izvajanja svežnjev gospodarske podpore;
66. pozdravlja izplačilo svežnja makrofinančne pomoči zaradi covida-19, namenjenega blažitvi gospodarskih posledic pandemije in ohranjanju makroekonomske stabilnosti, ter mobilizacijo 14,2 milijarde EUR iz instrumenta IPA III za podporo partnericam z Zahodnega Balkana pri izpolnjevanju zahtev za članstvo v Evropski uniji;
67. poudarja, da je izvajanje temeljnih in strukturnih reform bistveno za gospodarsko okrevanje in razvoj, saj bi prizadevanja za boj proti korupciji, izboljšanje pravne države, povečanje preglednosti in krepitev institucij in socialnega dialoga prispevala tudi k privabljanju neposrednih tujih naložb v državo; poziva Kosovo, naj se še naprej usklajuje s pravnim redom EU na področju enotnega trga, kosovske oblasti in Komisijo pa, naj še naprej podpirajo mala in srednja podjetja, da bi razvili močnejše in odpornejše gospodarstvo;
68. poudarja, da je neustrezna in nezanesljiva oskrba z električno energijo ena od ovir za konkurenčnost Kosova in da pomanjkanje energetske varnosti povzroča znatne stroške za podjetja in predstavlja veliko oviro za privabljanje visokokakovostnih neposrednih tujih naložb; poziva Kosovo, naj okrepi prizadevanja za izkoriščanje potenciala za energetsko učinkovitost;